Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Il-Parlament Ewropew, il-Kunsill u l-Kummissjoni qablu dwar kif jikkordinaw l-użu tal-banda ta' frekwenzi 700 MHz sabiex l-Ewropej kollha jkollhom servizzi tal-internet mobbli u jkun hemm applikazzjonijiet ġodda transkonfinali, u b'hekk tiġi ffaċilitata l-introduzzjoni tal-5G sal-2020. Id-domanda għall-konnettività bla wajers bl-użu ta' smart phones u apparati futuri li jaħdmu bil-5G qiegħda dejjem tikber. Se jkun hemm kważi tmien darbiet aktar traffiku tal-internet mobbli fl-2020 milli llum. Din il-konnettività tiddependi fuq l-ispettru tar-radju – ir-riżors ewlieni u limitat għall-komunikazzjonijiet bla wajers. Minħabba li l-frekwenzi tar-radju m'għandhomx fruntieri, iż-żmien tar-rilaxx tal-ispettru jeħtieġ ikun koordinat aħjar fil-livell tal-UE sabiex tiġi evitata l-interferenza. Dan se jgħin ukoll is-servizzi innovattivi, bħall-karozzi konnessi, il-kura tas-saħħa mill-bogħod jew l-istrimjar tal-vidjows waqt l-ivvjaġġar sabiex jiffunzjonaw mal-kontinent kollu. Illejla, negozjaturi mill-Parlament Ewropew, il-Kunsill u l-Kummissjoni laħqu ftehim politiku fuq approċċ fl-UE għall-użu tal-banda ta' frekwenzi ultra-għolja (UHF) (470-790 MHz) inkluż il-banda ta' frekwenzi 700 MHz (694-790 MHz). Dan il-ftehim jibni fuq il-proposta ppreżentata mill-Kummissjoni fi Frar 2016. Il-Kunsill wasal għall-pożizzjoni komuni tiegħu fis-26 ta' Mejju u l-Parlament (Kumitat ITRE) – fl-10 ta' Novembru. Iż-żewġ istituzzjonijiet huma mistennija japprovaw il-ftehim b'mod formali fil-ġimgħat li ġejjin. Il-ftehim tal-lejla huwa wkoll l-ewwel ftehim li sar taħt l-Istrateġija għal Suq Uniku Diġitali ppreżentata mill-Kummissjoni f'Mejju tal-2015. Andrus Ansip, il-Viċi-President tas-Suq Uniku Diġitali laqa' tajjeb il-ftehim tal-lum. "Il-koordinazzjoni aħjar tal-ispettru hija essenzjali sabiex tipprovdi internet ta' kwalità għolja lill-Ewropej kollha. Din twitti t-triq għall-5G, il-ġenerazzjoni li jmiss ta' netwerks ta' komunikazzjoni, u l-internet tal-oġġetti. Għamilna l-ewwel pass illum b'approċċ konġunt sabiex tintuża l-banda ta' frekwenzi 700 MHz fl-UE. Għandna nagħmlu aktar minn hekk u dan hu wieħed mill-għanijiet ewlenin tal-Kodiċi ġdid tal-Komunikazzjoni Elettronika u l-pjan ta' azzjoni 5G ippreżentat aktar kmieni din is-sena. Għandna nimxu 'l quddiem kemm jista' jkun malajr fb'dawn l-inizjattivi li huma essenzjali sabiex ikun hemm konnettività tal-ewwel klassi fis-Suq Uniku Diġitali. Ilħaqna l-ewwel ftehim illum, għandna nilħqu ħafna oħrajn kemm jista' jkun malajr". (bloggata riċenti dwar Il-konnettività, l-ispettru tar-radju u s-Suq Uniku Diġitali: it-tħejjija għall-futur). Günther H. Oettinger, Kummissarju għall-Ekonomija u s-Soċjetà Diġitali, qal: "Strateġija koordinata għall-banda ta' frekwenzi UHF kollha tistabbilixxi l-viżjoni Ewropea tagħna. Din se tiżgura li l-Ewropej jistgħu jagħmlu użu minn servizzi innovattivi u kontenut kreattiv waqt li jivjaġġjaw mit-tablets u l-ismartphones tagħhom, kif ukoll fuq is-settijiet ta' TV smart fid-dar. Ir-rilaxx koordinat tal-banda ta' frekwenzi 700 MHz huwa pass kbir'l quddiem fit-triq tal-Unjoni lejn il-5G". Il-banda ta' frekwenzi ultra-għolja (UHF) tkopri l-firxa 470-790 MHz u bħalissa tintuża għat-televiżjoni diġitali terrestri u għal mikrofoni bla wajers fil-ħolqien ta' programmi u ta' avvenimenti speċjali. Bħala riżultat tal-ftehim tal-lum: L-approċċ koordinat stabbilit permezz ta' din id-Deċiżjoni jorbot mal-proposti usa' tal-Kummissjoni sabiex jitnaqqsu d-differenzi bejn il-prattiki regolatorji u għal koordinazzjoni aħjar tal-assenjament tal-ispettru tar-radju deskritti fl-abbozz tal-Kodiċi Ewropew tal-Komunikazzjoni Elettronika f'Settembru 2016. (Stqarrija għall-istampa, MEMO) Il-Kodiċi jipproponi li l-liċenzji jkunu għal perjodu taż-żmien twil, iżda jkollhom rekwiżiti aktar stretti biex l-ispettru jintuża b'mod effettiv u effiċjenti. Dan jipproponi wkoll koordinazzjoni tal-parametri bażiċi, inkluż il-waqt opportun tal-assenjamenti biex ikun żgurat li l-ispettru jinfetaħ għas-suq tal-UE fil-ħin, kif ukoll politiki tal-ispettru aktar konverġenti mal-UE kollha bil-għan li jipprovdu kopertura bla wajers sħiħa għall-UE kollha. Sfond Il-banda ta' frekwenzi ultra-għolja (UHF) tkopri l-medda ta' frekwenzi 470-790 MHz u bħalissa tintuża għat-televiżjoni diġitali terrestri u għal mikrofoni bla wajers għall-ħolqien ta' programmi u għall-avvenimenti speċjali. Il-ftehim tal-lum se jipprovdi spettru b'valur akbar għall-broadband bla wajers fil-banda ta' frekwenzi 700 MHz sat-30 ta' Ġunju 2020. Din il-banda ta' frekwenzi hija ideali biex tipprovdi lill-utenti b'internet ta' kwalità għolja, ikunu fejn ikunu, kemm jekk f'belt kbira kif ukoll jekk f'raħal żgħir imbiegħed jew fuq awtostrada. Bħala prijorità għax-xandir, il-frekwenzi fil-banda ta' frekwenzi ta' taħt is-700 MHz se jibqgħu disponibbli u b'hekk jiġi ppreservat il-mudell awdjoviżiv Ewropew li joffri xandir pubbliku mingħajr ħlas . Madankollu, il-banda ta' frekwenzi tal-aħħar tista' tintuża b'mod flessibbli għal teknoloġiji jew servizzi oħrajn f'appoġġ tal-innovazzjoni 5G u skont il-ħtiġijiet nazzjonali tax-xandir. Għal aktar tagħrif L-Ispettru fl-UE Suq Uniku Diġitali (#DigitalSingleMarket)